Նախագիծ

**ՀՈՒՇԱԳԻՐ**

Եվրասիական տնտեսական հանձնաժողովի և Մոլդովայի Հանրապետության միջև համագործակցության մասին

Եվրասիական տնտեսական հանձնաժողովը և Մոլդովայի Հանրապետությունը, այսուհետ՝ Կողմեր,

հիմնվելով հավասարության, թափանցիկության, բարեխղճության և փոխադարձ հարգանքի սկզբունքների վրա,

ցանկություն հայտնելով հիմք դնել Կողմերի բազմակողմանի համագործակցության համար,

ընդունելով Կողմերի՝ փոխշահավետ տնտեսական համագործակցություն ապահովելու և Եվրասիական տնտեսական միության անդամ պետությունների ու Մոլդովայի Հանրապետության միջև առևտրի ընդլայնմանն ու բազմազանեցմանը նպաստելու նպատակով երկխոսություն հաստատելու ձգտումը,

հաստատելով միջազգային իրավունքի սկզբունքներին հավատարմությունը՝

հանգեցին փոխըմբռնման հետևյալի վերաբերյալ.

1. Սույն հուշագրի շրջանակներում Կողմերի համագործակցության նպատակը Եվրասիական տնտեսական միության անդամ պետությունների, Եվրասիական տնտեսական հանձնաժողովի և Մոլդովայի Հանրապետության միջև բազմակողմանի փոխգործակցության զարգացմանը նպաստելն է՝ փոխադարձ առևտրի և ներդրումների ծավալների ավելացման, առևտրի զարգացմանն ու ներդրումների ներգրավմանը խոչընդոտող արգելքների վերացմանն ուղղված միջոցառումների իրականացման, ինչպես նաև փոխադարձ հետաքրքրություն ներկայացնող ուղղություններով ավելի սերտ համագործակցության համար։

2. Կողմերն իրենց իրավասության շրջանակներում մտադիր են համագործակցել հետևյալ ուղղություններով՝

տարածաշրջանային տնտեսական ինտեգրում.

առևտրային քաղաքականություն.

Եվրասիական տնտեսական միության անդամ պետություններում և Մոլդովայի Հանրապետությունում տնտեսական զարգացման և մակրոտնտեսական վիճակի վերլուծություն.

մաքսային կարգավորում.

տեխնիկական կանոնակարգում.

սանիտարական, անասնաբուժասանիտարական և կարանտինային բուսասանիտարական միջոցառումների կիրառում.

հարկային կարգավորում.

ֆինանսական շուկաներ.

տրանսպորտ.

էներգետիկա.

ագրոարդյունաբերական համալիր.

մրցակցային քաղաքականություն և հակամենաշնորհային կարգավորում.

արդյունաբերություն.

մտավոր սեփականություն.

տեղեկատվական տեխնոլոգիաներ.

թվային տնտեսություն.

ծառայությունների առևտուր և ներդրումներ.

ձեռնարկատիրության զարգացում.

աշխատանքային միգրացիա.

պետական գնումներ.

փոխադարձ հետաքրքրություն ներկայացող այլ ուղղություններ։

Եվրասիական տնտեսական միության անդամ պետությունների և Եվրասիական տնտեսական հանձնաժողովի համատեղ իրավասությանը վերաբերող ոլորտներում համագործակցությունը կիրականացվի Եվրասիական տնտեսական միության շահագրգիռ անդամ պետությունների մասնակցությամբ։

3. Սույն հուշագրի իրականացման նպատակներով՝ փոխգործակցությունը կիրականացվի, այդ թվում՝ Կողմերի ներկայացուցիչներից ձևավորվող՝ Եվրասիական տնտեսական հանձնաժողովի և Մոլդովայի Հանրապետության միջև փոխգործակցության հարցերով համատեղ աշխատանքային խմբի շրջանակներում (այսուհետ՝ աշխատանքային խումբ): Աշխատանքային խմբի գործունեության ղեկավարումը կիրականացվի երկու համանախագահների կողմից, որոնցից յուրաքանչյուրը նշանակվում է համապատասխան Կողմի կողմից։

Աշխատանքային խմբի նիստերին հրավիրվում են Եվրասիական տնտեսական միության անդամ պետությունների պետական իշխանության մարմինների ներկայացուցիչները։

Համանախագահների մակարդակով աշխատանքային խմբի հանդիպումները կանցկացվեն առնվազն տարին 1 անգամ։

Աշխատանքային խմբի նիստերի անցկացման ամսաթիվը և վայրը, աշխատանքային խմբի կազմը և նիստերի օրակարգը կսահմանվեն աշխատանքային խմբի համանախագահների կողմից՝ համատեղ։ Աշխատանքային խմբի նիստերի արդյունքները կձևակերպվեն արձանագրություններով, որոնք ստորագրվում են համանախագահների կողմից։

Աշխատանքային խմբի նիստերի անցկացման կազմակերպական և տեխնիկական ապահովումը կիրականացնի ընդունող Կողմը:

4. Սույն հուշագրի իրականացման շրջանակներում համագործակցությունը կարող է իրականացվել հետևյալ միջոցներով՝

փոխադարձ հետաքրքրություն ներկայացնող հարցերի շուրջ փորձի և տեղեկատվության փոխանակում.

փոխադարձ առևտրում խնդրահարույց հարցերի և բացահայտված խոչընդոտների մասով, ինչպես նաև այդպիսի խոչընդոտների նվազեցման և վերացման հարցերի վերաբերյալ խորհրդակցությունների անցկացում.

փոխադարձ առևտրում խոչընդոտները նվազեցնելու և վերացնելու, առևտրատնտեսական վեճերը կարգավորելու ու տնտեսական համագործակցությունը զարգացնելու մասով առաջարկությունների մշակում.

առևտրի վրա ազդող միջոցների վերաբերյալ տեղեկատվության փոխանակում.

Կողմերի ներկայացուցիչների հանդիպումների անցկացում.

համաժողովների, ֆորումների, տոնավաճառների, ցուցահանդեսների, խորհրդակցությունների, կլոր սեղանների և այլ միջոցառումների անցկացման համատեղ նախապատրաստում ու կազմակերպում, այդ թվում՝ Եվրասիական տնտեսական միության անդամ պետությունների և Մոլդովայի Հանրապետության գործարար համայնքների ներկայացուցիչների մասնակցությամբ.

փոխադարձ հետաքրքրություն ներկայացնող հարցերի շուրջ վերլուծական նյութերի և զեկույցների նախապատրաստում։

5. Կողմերը՝ իրենց իրավասության շրջանակներում և հաշվի առնելով սույն հուշագրի դրույթները, կարող են մշակել համագործակցության պլաններ և ծրագրեր։ Սույն հուշագրի շրջանակներում համագործակցության պլանները և ծրագրերը մշակելիս Կողմերը՝ իրենց իրավասության շրջանակներում կառաջնորդվեն առաջին հերթին փոխադարձ առևտրի զարգացումը խոչընդոտող խոչընդոտները վերացնելու անհրաժեշտությամբ:

6. Սույն հուշագրով չի ենթադրվում այն տեղեկատվության փոխանակումը, որին հասանելիությունը սահմանափակված է Եվրասիական տնտեսական միության իրավունքի մաս կազմող միջազգային պայմանագրերին և ակտերին, ինչպես նաև Եվրասիական տնտեսական միության անդամ պետությունների օրենսդրությանը և Մոլդովայի Հանրապետության օրենսդրությանը համապատասխան։

7. Սույն հուշագրի շրջանակներում ստացված տեղեկատվությունը Կողմերը կօգտագործեն միայն սույն հուշագրի իրագործման նպատակով, և առանց այդ տեղեկատվությունը տրամադրած Կողմի գրավոր համաձայնության՝ այն չեն հաղորդի երրորդ կողմին։ Այս դրույթը կգործի նաև սույն հուշագրի կիրարկման դադարեցումից հետո։ Եվրասիական տնտեսական հանձնաժողովը մոլդովական կողմից ստացված տեղեկատվությունը տրամադրում է Եվրասիական տնտեսական միության անդամ պետություններին։

8. Սույն հուշագրի կիրարկմանը վերաբերող հարցերը կլուծվեն Կողմերի միջև անցկացվող խորհրդակցությունների և բանակցությունների միջոցով:

9. Սույն հուշագիրը միջազգային պայմանագիր չէ և Կողմերի համար միջազգային իրավունքով կարգավորվող իրավունքներ ու պարտավորություններ չի առաջացնում։

10. Սույն հուշագիրը կիրարկվում է ստորագրման օրվանից։ Կողմերից յուրաքանչյուրն իրավունք ունի դադարեցնելու սույն հուշագրի կիրարկումը՝ մյուս Կողմին համապատասխան գրավոր ծանուցում ուղարկելու միջոցով։ Սույն հուշագրի կիրարկումը դադարեցվում է մյուս Կողմից այդպիսի ծանուցում ստանալու օրվանից։ Սույն հուշագրի կիրարկման դադարեցումը չի ազդում այն միջոցառումները և նախագծերն ավարտին հասցնելու վրա, որոնք սկսել էին իրականացվել դրա կիրարկման ժամանակահատվածում։

Ստորագրված է \_\_\_\_\_\_\_\_ քաղաքում 20\_\_\_ թվականի \_\_\_\_\_\_\_\_ «\_\_»-ին երկու օրինակից՝ յուրաքանչյուրը՝ ռուսերենով և մոլդովերենով։

|  |  |
| --- | --- |
| Եվրասիական տնտեսական հանձնաժողովի կողմից՝ | Մոլդովայի Հանրապետության կողմից՝ |